32 Aspicere

Aspicere debet homo presencia, preterita, et futura.

Quo ad presencia, aspicere debet homo primo in se condicionem fragilem, ut humilietur. Sic pauo aspiciens pedes, deponit caudam eleuatam, Deut. 3[:27]: *Oculos tuos circumfer, ad orientem* natiuitatis, *et occidentem* mortis, ad *austrum* gracie, *ad aquilonem* culpe, *et aspice,* scilicet, per meditacionem quod natiuitas sit vilis, mors terribilis, gracia amissibilis, culpa punibilis.

Secundo, debet homo aspicere in mundo fortunam mutabilem, ut paruipendatur. Non enim multum curarem si haberem modo centum liberas, si oporteret me cras illas perdere. Set multi sunt sicut olor qui libencius cantat contra mortem, Marc. 13[:1]: *Magister, aspice quales lapides, et quales structure*, et sequitur, *Non relinquetur lapis super lapidem*. Et si omnis fortuna sit timenda,[[1]](#endnote-1) magis, tamen, prospera quam aduersa. Exemplum in egloga amaui [Cant. 4:16], de duobus ventis, austro et aquilone, vbi estus austri abstulit iuueni palleum, scilicet, in estate, quod non fecit aquilo, tunc vere colligit vestimenta sua.

¶ Tercio, aspicere debemus in Deo liberalitatem maximam, ut magnificetur. Sic bibens bonum vinum laudat vineam. Vnde prodiit Tob. 13[:6], aspice quid fecit nobis, quasi, quia plusquam ceteris creaturis, et cum tremore confitemini illi. Sicut tremor corporalis causatur ex retraccione et dilacione neruorum,[[2]](#endnote-2) sic spiritualiter ex retraccione affectuum a malo et dilatacione ad bonum.

¶ Et hic est timor bonus et meritorius.

¶ Quo ad preterita, respicere debemus in Christo eius honestam conuersacionem ut mutetur. Sic discipulus aspicit opus pictoris, Exod. 25[:40]: *Inspice, et fac secundum exemplar quod tibi in monte monstratum est*, id est, in Christo. Heb. 12[:2]: *Aspicientes in auctorem fidei, et consummatorem, qui proposito sibi gaudio*, etc.

¶ Secundo, respicere debemus in Christo eius naturalem passionem vt[[3]](#endnote-3) compaciatur. Sicut mater ostendit filiis camisiam patris occisi, ut ipsi aliquando vindicent, sic quia peccata vestra occiderunt Christum, nos debemus occidere peccata, ad quod sequitur sanitas, Num. 21[:9]: Quem percussum aspiciens, saluabantur. Set heu quia conqueritur sapiens, Prou. 1[:24]: *Extendi* manum meam, *et non fuit qui aspiceret.*

¶ Tercio, aspicere debemus eius gloriosam ascencionem, ut sursum erigamur. Sicut oculus ad amatum, cor ad thesaurum, Act. 1[:11]: *Viri Galilei, quid aspicientes.* Set multi sunt sicut porcus qui semper comedit glandes sibi excussas, set non aspicit sursum ad largitorem.

¶ Quantum ad future, aspicere debet homo diuini iudicii seueritatem, /f. 11rb/ ut a malo retrahatur. Sic leo videns catulum verberatum timet sibi; et puer videns virgam timet, Daniel 7[:9]: *Aspiciebam donec throni positi sunt*, etc.

¶ Ergo, si aspicis misericordiam in liberacione latronis in cruce, aspice et iusticiam suspensionis. Vide exemplum in armigero capiente predices.

¶ Secundo, aspicere debet ad iustorum premiacionem, ut ad bonum prouocetur, sic ostenditur aui auolanti reclamatorium, Heb. 12[:2]: *Aspicientes* *in auctorem* *fidei, et consummatorem Jesum*. Sic Moyses *aspiciebat in remunerationem*, [Heb. 11:26]. Libenter seruitur Domino qui cito et vltra condignum remunerat, set multi in hoc offendunt.

Tercio, aspicere debet homo terre habitacionis euacuacionem, ut melior queratur. Sic villicus amonendus prouidit sibi de alio domo, Luc. 16[:1-8]. Et Jer. 4[:23, 26]: Aspiciebam *terram, et ecce vacua erat et nihili, et omnes urbes ejus destructe.*

1. timenda ] Lambeth 23 *om*. F.128. [↑](#endnote-ref-1)
2. et dilacione neruorum ... ex retraccione ] Lambeth 23 *om*. F.128. [↑](#endnote-ref-2)
3. vt ] Lambeth 23 *corr*. et F.128. [↑](#endnote-ref-3)